फिल्म और स्लाइड के माध्यम से समझाया रॉकेट लॉन्चिंग
सिटी रिपोर्टर छत्तीसगढ़ विज्ञान सभा रायपुर इकाई द्वारा ग्राम कन्हेरा में \\\"राष्ट्रीय विज्ञान दिवस’ मनाया गया। कार्यक्रम में अंजू मेश्राम ने स्कूली बच्चों के साथ पर्यावरण के गीत गाए और पेड़ के किस्मों की जानकारी दी। ग्रामीणों को विभिन्न सांपों के बारे में बताया, साथ ही उनसे बचाव के उपाय भी बताए गए। राज्य सचिव पीसी रथ ने राष्ट्रीय विज्ञान दिवस को ग्राम कन्हेरा में मनाए जाने के उद्देश्य के बारे में बताया। विज्ञान सभा के वरिष्ठ सदस्य टंकेश्वर मेश्राम ने अंतरिक्ष में भारत की उपलब्धि के बारे में विस्तार से बताया। स्लाइड और फिल्म के माध्यम से मंगलयान के रॉकेट प्रक्षेपण को समझाया। रथ ने समाज में व्याप्त विभिन्न अंधविश्वासों से सतर्क रहने और चमत्कारों का प्रदर्शन करते हुए उनके पीछे छुपे विज्ञान को विस्तार से बताया। इसमें अग्निकुंड में जल छिड़कने मात्र से अग्नि प्रज्वलित करना, आग को खा लेना और नारियल में गंगाजल से अग्नि उत्पन्न करने का चमत्कार दिखाया। इस मौके पर गुलाब साहू, सुरेश देवदास, टेकेन्द्र कुमार साहू, कृष्ण कुमार साहू, ग्रामीण और स्टूडेंट्स मौजूद रहे।
hin_Deva hin_Deva